C 100/34
SK
Úradný vestník Európskej únie
16.3.2023
3.7.
EHSV poznamenáva, že konkurencieschopnosť odvetvia je priamo ovplyvnená Európskou zelenou dohodou, keďže predstavuje zmenu paradigmy pre celý vodný sektor.
Jej vykonávanie povedie k rýchlejšiemu prijatiu alternatívnych palív a technológií.
EHSV však poukazuje na to, že obmedzená infraštruktúra a dostupnosť alternatívnych palív bráni rýchlejšej transformácii, a preto požaduje okamžité investície v tejto súvislosti, napríklad zriadením osobitného námorného fondu EÚ.
Mali by sa zohľadniť osobitné vlastnosti každého typu plavidla a vypracovať osobitné plány pre pohonné systémy, palivá a technológie s nulovými emisiami.
3.8.
EHSV je znepokojený obchodnými prekážkami v Ázii voči európskym spoločnostiam a žiada, aby sa súčasné a budúce bilaterálne dohody a dohody o voľnom obchode a hospodárske partnerstvá aktualizovali o doložky, ktorými sa zabezpečí voľný prístup na trh pre námorné spoločnosti EÚ, zakážu obchodné prekážky, bude požadovať reciprocita a zabezpečí náležitá starostlivosť.
3.9.
EHSV sa domnieva, že medzinárodné diskusie a dohody predstavujú najlepší spôsob, ako zabrániť obchodnému protekcionizmu, a žiada Európsku komisiu, aby zintenzívnila svoje medzinárodné úsilie o dosiahnutie globálnych pravidiel.
Alternatívne musí Európska komisia uplatniť jednostranné opatrenia – ak je to potrebné – na vytvorenie vplyvu na svojich medzinárodných konkurentov.
EHSV považuje za najvyššiu prioritu konať proti zahraničnému subvencovaniu a cenotvorbe spôsobujúcej ujmu.
3.10.
Odvetvie námorných technológií je základným kameňom pre európske modré hospodárstvo, keďže stavia a modernizuje plavidlá, štruktúry a technológie, napr.
pre rozvoj ekologických rybárskych flotíl, energie z obnoviteľných zdrojov na mori, akvakultúry a hlbokomorskej ťažby.
Na dosiahnutie cieľov Európskej zelenej dohody bude musieť EÚ výrazne zvýšiť svoju priemyselnú kapacitu pre obnoviteľné zdroje energie na mori a pre iné alternatívne palivá.
V opačnom prípade sa EÚ bude musieť spoliehať na zahraničné kapacity na rozvoj tohto strategického trhu a dosiahnutie vlastných cieľov Európskej zelenej dohody.
V snahe predísť tomuto riziku EHSV vyzýva Európsku komisiu, aby okamžite označila strategické odvetvie námorných technológií a jeho činnosti za „kritickú infraštruktúru“.
3.11.
Výbor je pevne presvedčený, že vedúce postavenie EÚ v hospodárstve možno dosiahnuť len so silnými výrobnými zariadeniami na pôde EÚ, pretože to je jediná možnosť, ako zabezpečiť udržateľný hospodársky a sociálny rozvoj, zaručiť obranu EÚ a strategickú námornú autonómiu, chrániť občanov EÚ a zaistiť ich pracovné miesta.
EHSV takisto požaduje osobitný program a stimuly pre výrobcov, ktorí chcú premiestniť svoje výrobné zariadenia do EÚ (relokalizácia).
4.
Zamestnanosť a zručnosti 4.1.
Odvetvie námorných technológií vytvára približne 1 milión pracovných miest v námorných regiónoch v celej Európe (8).
4.2.
Zavádzanie ekologizácie a digitalizácie a prijatie prelomových technológií si vyžaduje špecializáciu pracovnej sily.
Z tohto dôvodu EHSV nalieha na Európsku komisiu a členské štáty, aby vypracovali a okamžite zaviedli rozsiahle programy rekvalifikácie, zvyšovania úrovne zručností a odborného vzdelávania a prípravy, a to prostredníctvom hodnotenia programov a certifikácie zručností, s plným zapojením sociálnych partnerov a akademickej obce.
Okrem toho EHSV požaduje konkrétnu finančnú podporu pre Pakt EÚ o zručnostiach a špecifické kampane, ktoré zatraktívnia toto odvetvie, a to aj pre ženy a mladých ľudí a osoby so zdravotným postihnutím a osobitnými schopnosťami.
EHSV taktiež poukazuje na to, že odvetvie námorných technológií si vyžaduje pracovníkov s lepšími zručnosťami v oblasti robotiky, umelej inteligencie, kybernetickej bezpečnosti, snímania, automatizácie a 3D tlače, ako aj vysokokvalifikovaných inžinierov, okrem toho, že toto odvetvie osobitne potrebuje robotníkov (napr. zváračov, elektrikárov, potrubárov).
4.3.
Európske spoločnosti spĺňajú najvyššie medzinárodné sociálne normy v plnom súlade s právnymi predpismi EÚ a pravidlami MOP.
EHSV uznáva snahu európskych podnikov vytvárať a zvyšovať medzinárodné pracovné normy a dôležitosť dobrých pracovných podmienok, dôstojných platov a sociálneho zabezpečenia pre pracovníkov v tomto odvetví a požaduje zvýšené úsilie o vytvorenie a konsolidáciu európskych zamestnaneckých rád.
Výbor navyše pripomína, že je potrebné, aby pracovníci vyslaní do iného členského štátu mali nárok na súbor základných práv platných v hostiteľskom členskom štáte v súlade so smernicou o vysielaní pracovníkov.
(8)
A Future European Maritime Technology Industrial Policy.